LHV Pank

AS LHV Pank (algselt loodud investeerimisühinguna LHV Direct) on Eesti kapitalil põhinev pank, AS-i LHV Group tütarettevõte. LHV Pank on Eestis suuruselt kolmas pank nii hoiuste mahult (17% hoiuste turust) kui ka pangalaenude mahult (13% pangalaenude turu mahust). Pank pakub hoiuseid, äri- ja eralaene, liisingut, pangakaarte, sularahaautomaate, arveldusteenuseid, kaardimaksete vastuvõtmist, väärtpaberivahendust, krüptovaradega kauplemist, investeerimisteenuseid, privaatpangandust, portfellihaldust, kaubanduse finantseerimist ja institutsionaalset maaklertegevust. LHV toimetab finantsuudiste portaali lhv.ee ja investeerimisfoorumit. Pank teenindab erakliente, ettevõtteid, institutsionaalseid kliente ja maksevahendajaid. LHV Pangal on kontorid Tallinnas, Tartus ja Pärnus. 2018. aastal asutas LHV Pank filiaali Ühendkuningriigis kontoriga Londonis. LHV ühises sularahaautomaadivõrgus Luminoriga on 94 automaati üle Eesti. LHV pank on üks neljast Eesti Panga määratud Eesti finantssüsteemi jaoks olulistest krediidiasutustest, omades seetõttu nõuet omada kapitalipuhvris 1,5% lisapuhvrit. Eraldiseisvaid üksusi vaadates on LHV pank suurim maaklerteenuse osutaja NASDAQ Balti börsil. 2022. aastal tehti Balti börsil LHV Panga maaklerteenust kasutades 38% börsi tehingumahust ja 47% börsi tehingute arvust. NASDAQ Balti börsil on noteeritud ka panga emaettevõtte LHV Groupi aktsiad. LHV pangateenuseid kasutab 2023. aasta mai lõpu seisuga ligi 398 000 klienti ja LHV hallatavatel pensionifondidel on üle 129 000 aktiivse kliendi. LHV pensionifonde haldab LHV Varahaldus. LHV Ühendkuningriigi filiaal pakub panganduse taristut enam kui 140 rahvusvahelisele finantsteenuste ettevõttele, mille kaudu jõuavad LHV makseteenused klientideni üle terve maailma. Pank on liitunud Eesti Panga arendatava välkmaksete süsteemiga RT1, mis annab klientidele välkmakse tegemise võimaluse. Välkmakse on Euroopa makse, mille saaja pank on liitunud välkmaksete süsteemiga. Makse summas kuni 100 000 eurot jõuab saajani peaaegu kohe sõltumata nädalapäevast ja kellaajast. LHV loodi 9. veebruaril 1999 investeerimisühinguna. Selle asutas samal aastal Hansapangast lahkunud Rain Lõhmus koos Tõnis Haaveli, Andres Viisemanni, Rain Tamme ja Taavi Lepmetsaga. Maaklerfirmast LHV Direct sai peagi Lõhmus, Haavel & Viisemann. 1999. aastal asustati ka LHV Varahaldus ja loodi LHV finantsportaal. 2001. aastal hakkas ettevõte pakkuma investeerimistoodet Kasvukonto ja korraldama investeerimisseminare.[viide?] Samal aastal alustati piiriülest tegevust Lätis ja avati kliendikontor Tallinnas Pärnu maanteel.[viide?] 2004. aastal kolis LHV kliendikontori Tallinnas City Plaza büroohoonesse.[viide?] LHV Group loodi 2005. aastal. Selle alla koondati LHV teised ettevõtted. Alustati piiriülest tegevust Leedus. LHV Varahaldus võttis üle Seesami pensionifondid.[viide?] 2005. aastal sattus pank skandaali, kus USA väärtpaberituru järelevalve SEC süüdistas kahte panga töötajat Oliver Peeki ja Kristjan Lepikut ebaseaduslikus infohankimises, millega teeniti 7,8 miljonit dollarit. 2007. aastal sõlmitud kohtuvälise kokkuleppega kohustati Oliver Peeki maksma 1,35 miljonit USA dollarit ning tagasi maksma 13 miljoni dollari eest ebaseaduslikku tulu. Pangale määrati trahv 650 000 dollarit. Varem oli Kristjan Lepik SEC-iga kokkuleppel tagastanud tulu 6,7 miljoni krooni eest ja tasunud ka trahvi. Skandaali puhkemisest ajendatuna eraldas pank investeerimispanganduse ja maaklertegevuse poole, esimese nimeks sai Gild ja teise nimeks LHV. Asutajatest jäid LHV poolele edasi tegutsema Lõhmus ja Viisaman. LHVst eraldunud Gild Partners suleti 2012. aastal, kui seda olid juhtima jäänud Rain Tamm, Tõnno Vähk ja Tõnis Haavel. 6. mail 2009 sai AS Lõhmus, Haavel & Viisemann Finantsinspektsioonilt krediidiasutuse tegevusloa ehk investeerimisühinguist sai pank. Ühtlasi sai ettevõtte uueks ärinimeks AS LHV Pank. Täheühendist LHV räägiti kui "laenud, hoiused ja väärtpaberid". Äriühingu nõukogu esimees oli sel ajal Rain Lõhmus ja nõukogusse kuulusid Andres Viisemann, Tiina Mõis, Hannes Tamjärv ja Heldur Meerits. Juhatuse esimees oli Erki Kilu ja juhatuse liikmed Kerli Lõhmus, Jüri Heero, Erki Kert ja Indrek Nuume. 2010. aastast hakati osutama arveldusteenuseid. Finantsajakiri Euromoney valis LHV Panga parimaks portfellihalduse teenuse osutajaks Eestis. Nõukogu liikmeks sai Raivo Hein. LHV Pank võttis üle Luottotalo Fenno OY ja laiendab tegevust Soome.[viide?] 2011. aasta sügisest hakkas LHV Pank väljastama deebet- ja krediitkaarte, kuid sularahautomaatidest sularaha väljavõtmiseks pidid kliendid kasutama teiste pankade rahaautomaate ristkasutussüsteemi alusel. Ühtlasi hakati osutama internetipanga teenuseid igapäevasteks pangatoiminguteks. 2012. aastal alustati koostöös Tallinna Kaubamajaga LHV Partner Krediitkaardi väljaandmist. Septembris toodi turule LHV liising.[viide?] 2014. aastal tõi LHV Pank turule kaardimaksete vastuvõtmise teenuse[viide?] ning 2015. aastal avati sularahaautomaatide võrgustik. 23. mail 2016 noteeriti LHV panga emaettevõte LHV Group oma aktsiad Tallinna börsil. 2017. aastal hakkas LHV Pank uue ärisuunana teenindama makseteenuste osutajaid.[viide?] 2018. aasta alguses sai Ühendkuningriigi filiaal Londonis tegevusloa. 23. oktoobril 2020 teatas pank, et plaanib muuta oma Londoni filiaali eraldiseisvaks pangaks. 4. veebruaril 2021 registreeriti Ühendkuningriigi ettevõtete registris (Companies House) AS-i LHV Group tütarettevõte (private limited company) LHV UK Limited. Pärast asutamist alustab ettevõte Ühendkuningriigis panga tegevusloa taotlemist. Olenevalt vajaliku regulatiivse heakskiidu saamisest on plaanis ettevõttest kujundada eraldiseisev pank asukohaga Ühendkuningriigis, eesmärgiga LHV Groupi seniste äritegevuste selgem eraldamine Eestis ja Ühendkuningriigis. 2019. aastal võeti üle Danske Banki Eesti eraisikute laenuportfell, mis oli müügis Danske Banki rahapesuskandaali ja selle panga Eestist lahkumise tõttu. Portfelli maht oli 470 miljonit eurot.[viide?] Euromoney on valinud perioodil 2018–2020 igal aastal LHV Panga parimaks pangaks Eestis. 1. veebruaril 2021 teatas pank, et finantseerib uute diiselmootoril töötavate sõiduautode soetamist kuni 2030. aastani. Alates 22. novembrist 2021 võimaldab LHV pank kaubelda ka krüptovaradega. 30. märtsil 2022 avas LHV Pank kliendikontori Pärnus. Konkurendid erinevad sõltuvalt vaadeldavast turust või pakutavast tootesegmendist. Suures pildis on panga peamised konkurendid Eestis Swedbank, SEB Pank, Luminor ja Coop Pank. LHV Finantsportaal on investeerimisalane veebikeskkond, mis pakub ülevaateid finantsturgudest ning jagab reaalajas turukommentaare. Finantsportaalis on foorumid, värsked majandus- ja börsiuudised ning muu investeerimisinfo. LHV Traderi kauplemissüsteem on mõeldud eelkõige kogenud kauplejale. Peamine rõhk on USA väärtpaberitel, kuid kaubelda on võimalik enam kui 70 turukeskuses üle maailma nii aktsiate, optsioonide, valuutade kui ka futuuridega. Aktsiate, optsioonide ja futuuridega on võimalik kaubelda USA, Kanada, Saksamaa, Prantsusmaa, Belgia, Hollandi, Itaalia, Hispaania, Šveitsi, Suurbritannia, Hongkongi, Jaapani, Lõuna- Korea, Austraalia, Singapuri ja Rootsi turgudel. Kaubelda on võimalik järgmistes valuutades: Austraalia dollar, Kanada dollar, Šveitsi frank, euro, Suurbritannia naelsterling, Hongkongi dollar, Jaapani jeen, Mehhiko peeso, Poola zlott, Venemaa rubla, Rootsi kroon ja USA dollar. LHV Pank on AS LHV Group tütarettevõte. LHV Group omab 100% LHV Panga aktsiatest. Samasse gruppi kuulub 100% ulatuses AS LHV Varahaldus, mis haldab aktsiafonde ja pensionifonde. LHV Group Nasdaq Balti börs LHV Varahaldus LHV PANK AS e-krediidiinfo.ee (vaadatud 2. veebruaril 2021). Finantsinspektsioon. "EESTI FINANTSTEENUSTE TURG 31. detsembri 2022. aasta seisuga" (PDF). "LHV panga koduleht". "Süsteemselt olulise krediidiasutuse puhver". Eesti Pank. Originaali arhiivikoopia seisuga 11.07.2023. Vaadatud 1.02.2021. "Liikmete kauplemisaktiivsus". Vaadatud 11.07.2023. "LHV Group". Originaali arhiivikoopia seisuga 28.01.2021. Vaadatud 1.02.2021. "LHV Groupi tulemused mais 2023". Vaadatud 11.07.2023. "Eesti Panga 2019. aasta aruanne" (PDF). 2020. Vaadatud 1.02.2021. LHV lühiajalugu lhv.ee (vaadatud 2. veebruaril 2021) "LHV tõukas Haaveli nimest välja" Äripäev, 31. märts 2016 "LHV – kas Hansapanga mantlipärija?" Postimees, 29. märts 2016 SEC süüdistus "Peek ja LHV peavad kokku trahvi maksma 23,4 miljonit krooni" ERR, 31. mai 2007. "Gild Partners pannakse kinni" Äripäev, 24. jaanuar 2012 "AS Lõhmus, Haavel & Viisemann sai pangana tegutsemiseks rohelise tule" Delfi Ärileht, 6. mai 2009 "LHV lühiajalugu". Vaadatud 2.02.2021. "LHV Group".[alaline kõdulink] LHV Group (23. oktoober 2020). "LHV Group kavatseb luua panga Ühendkuningriigis". LHV Group (4. veebruar 2021). "AS LHV Group asutas tütarettevõtte LHV UK Limited". "Euromoney declared LHV the best Estonian bank for the third year in a row". 15. juuli 2020. Aivar Pau (1. veebruar 2021). "LHV finantseerib uute diiselsõiduautode soetamist aastani 2030". delfi.ee. "LHV avab esimese pangana Eestis klientidele krüptovaradega kauplemise võimaluse". 18. november 2021. "LHV Trader — võimsaim kauplemisplatvorm Eestis". Vaadatud 2.02.2021. Eero Epner. Pangasaladus, Tallinn: LHV 2019. ISBN 9789949016020 LHV koduleht LHV Trader LHV Finantsportaal Nasdaq Balti börs Teave LHV Panga kohta Finantsinspektsiooni lehel